Хөрмәтле Валерий Владимирович!

Хөрмәтле авылдашлар!

Бүгенге Исәнбай авылы җыенында катнашучы кунаклар һәм авылыбыз гражданнары!

Һәр елны январь, февраль айларында, авыл җирлекләрендә, авыл башлыклары, үзләренең халкы, сайлаучылары алдында башкарылган эшләренә отчет ясый, алга таба бурычлар, йөкләмәләр билгели. Шулай ук җыелышта авыл халкы, район башлыгы, район башкарма комитеты җитәкчесе, аларның ярдәмчеләре һәм районның башка оешма җитәкчеләре белән очраша. Алар республика, район яңалыклары белән таныштыра, башкарылган эшләр, алда торган бурычлар, халыкны борчыган төрле сорауларга җавап бирәләр.

 Безнең Исәнбай авыл җирлеге, районда зур җирлекләрнең берсе булып санала. Исәнбай авыл җирлегендә барлыгы **420** хуҗалык бар. Авылда барлыгы **959** кеше яши. Соңгы елларда авылдагы хуҗалыклар саны да, даими яшәүчеләр саны да кими бара. 2015 елда **11** бала туу акты (узган елда 10), башкарма комитеты тарафыннан **13** үлем акты (узган елга караганда 8 кешегә кимрәк) теркәлде.

Авылда яшәүче **959** кешенең **432** ир-атлар -45,4%, **493** хатын-кызлар – 54,6% тәшкил итә. Яшьләр буенча 1-17 яшькә кадәр- **176** бала, 18-30 яшькә кадәр- **162** кеше, 30-40 яшькә кадәр- **90** кеше, 41-60 яшькә кадәр- **281** кеше, 60 яшьтән өлкәнрәкләр – **206** кеше яши, авылда яшәүче халыкның уртача яше **40** яшькә туры килә. Эш яшендәге кешеләр- **521**, пенсионерлар -**235** һәм студентлар - **30** кеше. Исәнбай авыл җирлегенең 2015 елда **13** авыл җирлеге Советы утырышы үткәрелеп, **38** көн тәртибенә куелган мәсьәләләр каралды. Бу утырышларда барлык Исәнбай авыл җирлегенең депутатлары актив катнаштылар, авыл тормышына кагылышлы тәкъдимнәр ясадылар. Утырышларда Исәнбай авыл җирлегенең уставына үзгәрешләр кертү, бюджет кабул итү, җирле салымнарны җыю, бәйрәмнәр уздыру, халык сораулары буенча урам юлларын, электр утларын, даими су белән тәэмин итү, ремонтлау, урамнарның чисталыгын күзәтү, шәхси хуҗалыкларны, учреждение- предприятие территорияләрен, зыяратны тәртиптә тоту буенча карарлар кабул ителде һәм бу эшләр авыл халкы белән берлектә башкарыла.

2015 елның 13 сентябрендә Татарстан Президентын һәм җирле үзидарә Советларына депутатлар сайлау узды.

Безнең Исәнбай авыл җирлегендә депутатлар:

1 округ буенча- Шәрәфеев Наил Захит улы;

2 округ- Шәйхетдинов Марат Вилин улы;

3 округ- Мухгалин Рамил Наил улы;

4 округ- Ягъфаров Хәниф Индүс улы;

5 округ- Сираев Фәнил Фаиз улы;

6 округ- Мухаммадиев Рәзил Рәис улы

7 округ- Ямалиев Илфат Ильяс улы сайланды.

Яңа сайланган округ һәм район Советы депутатлары Исәнбай авыл җирлегенең үсешенә, яшәешенә үзләренең барлык көчләрен куярлар дип ышанып, уңышлар телисе килә.

Авыл җирлеге Советы һәм башкарма комитетының төп бурычы булып, сугыш һәм хезмәт ветераннарына, гомумән авылыбыз халкы турында кайгырту, аларның үтенечләрен, теләкләрен, киңәшләрен тыңлап аларны хәл итү, авыл җирлегенең төп бурычларның берсе. Авыл җирлегендә бүгенге көндә бер сугыш ветераны - Тютеев Сәгыйт абый, бер Совет Армиясе инвалиды, **4** әфган һәм **4** чечен Республикасында хезмәт итеп кайтучылар, репрессиялеләр- **2**, хезмәт ветераннары -**104**, инвалидлар- **74**, тыл ветераннары -**28**, өлкән -**16** кеше яши.

Авыл җирлеге Советы һәм башкарма комитеты, авылда урнашкан оешмалар, учреждение- предприятие, мәдәният йорты хезмәткәрләре Бөек Җиңүнең 70 еллык юбилей бәйрәме- 9 май, өлкәннәр көнен зур хәзерлек белән билгеләп үттеләр. Өлкәннәр һәм инвалидлар декадасында авыл җирлеге башкарма комитеты һәм оешма- предприятие җитәкчелеге, авылыбызның һәрбер өлкән кешесен зурлап кечкенә булсада бүләкләр тапшырдылар, кайбер оешмалар түгәрәк өстәл янында кайнар чәйләр белән сыйладылар, мәдәният йорты хезмәткәрләре бәйрәм концерт программасын куйдылар. 2015 елда авыл җирлеге башкарма комитеты, авылыбызның мәчете, һәм шәхси эшмәкәрләр булышлыгы белән Корбан бәйрәме ашы үткәрелде. Бу Корбан бәйрәмен уздыруда булышкан хезмәткәрләргә зур рәхмәт белдерәсе килә.

Район социаль ярдәм идарәсе 2015 елда Исәнбай авыл җирлегендәге гражданнарга **374** кешегә, социаль ярдәм күрсәткән, шул исәптән федераль льготникларга, инвалидларга, әз тәэмин ителгән күп балалы гаиләләргә, балалар бакчасына йөртү өчен компенсация, балалар пособиясе, 1,5 яшькә кадәр бала пособиесе түләнгән. Материаль ярдәм **10** кешегә **40** мең сум күләмендә бирелгән.

Авылда караучысыз калган **12** өлкән кешеләргә **2** социаль һәм бер медицина хезмәткәре хезмәт күрсәтә. 80 яшьтән узган **37** кешене тәрбияләү буенча кешеләр беркетелгән. Красный бор тернәкләндерү үзәгендә **20** пенсионер ял итеп, сәламәтлекләрен ныгытып кайттылар. Авылыбызда **2-3** бала алып кайткан **27** гаиләгә, 2015 елда **3** гаилә ана капиталы сертификаты бирелде, буген **10** гаилә ана капиталыннан файдаланды.

Авыл җирлеге территориясендә яшәүче халык үзләренең үтенечләре белән Совет һәм башкарма комитетына мөрәҗәгать итәләр. Гражданнардан кергән үтенечләр күп төрле. Мөрәҗәгатьләрнең күбесе өлкән яшьтәгеләр тарафыннан: аларга хезмәт стажын эзләү, тиешле льготалардан файдалану турында. Башкарма комитеты тарафыннан төрле оешмаларга гаилә хәле, яшәү урыны, агач материаллары, полиция органнарына, хуҗалыкларында терлек булуга карата, коммуналь мәсьәләләр, җир пае, милек рәсмиләштерү һәм башка күп төрле белешмәләр һәм справкалар бирелә.

Хөрмәтле авылдашлар! Җирле бюджет үтәлеше, авыл җирлегендә булган үзгәрешләр, халыкның тормыш дәрәҗәсе, яшәү рәвеше һәм башка мәсьәләләренә тукталып китәм.

2015 елда авыл җирлекләрен финанслау авырдан барды. Исәнбай авыл җирлегенең 2015 елга бюджеты **3 млн 457 мең** сум планлаштырылса, үтәлеш **3 млн 457 мең** сум, **100** % тәшкил итә. Салымнарның төп өлешен электр энергиясенә, налоглар түләүгә, ГСМ, коммуналь хезмәтләргә, бәйрәмнәр уздыру, урам утлары янганга түләү, урам юлларын көйләү, янгын куркынычсызлыгын саклау буенча пожар гидранты, колонкалар, мото-помпа, бензин электр станциясе алу, авыл җирлегендәге куркыныч топол агачларын кисү, чистарту өчен тотылды. Налоглар җыю буенча 2015 елда түбәндәге күрсәткечләргә тукталып китәсе килә. Физик затлар кереме **66** мең сум, җир налогы **291** мең сум, милек налогы **209** мең сум, үзара салым **130 400** сум, **188 200** сум су кулланган өчен, **10 000** сум мәдәният йортының түләүле хезмәте, Исәнбай аерым янгын сүндерү частеның электр утына һәм коммуналь түләүләр **37790** сум, госпошлина **5400** сум, **2000** сум аренда акчасы җыелды. Барлыгы налоглар җыюдан Исәнбай авыл җирлеге бюджетына **842 000** сум акча керде.

Шулай ук Республика бюджетыннан авыл җирлеге бюджетын тулыландыру өчен датация **2 млн 615 мең** сум акча бирелде.

Җир, милек һәм транспорт налогын җыйганда, налогларын үзвакытында түләмәүче берничә хуҗалыклар бар. Аларның хуҗалары белән төрле сөйләшүләр, кисәтү, аңлату эшләре алып барыла, ләкин шуңа карамастан түләмәүче хуҗалыклар бар. Бүгенге җыелыштан файдаланып, тагын бер тапкыр кабатлап, кисәтеп һәрбер хуҗалык үзенә тиешле налогны үзвакытында түләп барсын.

Хөрмәтле авылдашлар!

Соңгы елларда авыл халкының тормыш шартларын яхшырту, үз эшләрен булдыру, башлап җибәрү максатыннан төрле льготалы (ЛПХ) кредитлары бирелә.

Бу программа башланганнан алып 2006-2015 елларда 82 хуҗалык 12 млн 284 мең сумлык кредит алган. Алынган акчалар терлек тораклары салу, ремонтлау, тракторлар, машина һәм авыл хуҗалыгы техникасы алу, мөгезле-эре терлек, ат, сарык, бал кортлары умарталарын сатып алуга тотылган.

Исәнбай авыл җирлегендә терлекләр саны түбәндәгечә:

|  |  |  |  |
| --- | --- | --- | --- |
|  | **01.01.2015** | **01.01.2016** | **+ -** |
| Мөгезле – эре терлексыерлар | **313****123** | **301****125** | **-12****+2** |
| таналар | **22** | **12** | **-10** |
| сарык һәм кәҗәләр | **194** | **154** | **-40** |
| атлар | **19** | **19** | **-** |
| Кош- кортлар | **1143** | **1140** | **-3** |
| Бал кортлары | **330** | **325** | **-5** |

Авыл җирлегендә шәхси хуҗалыклардан сөт җыю, сату белән Мухаммадиев Рәисләр авыл хуҗалыгы “Дуслык” кооперативы шөгелләнә. Ел әйләнәсе 2015 елда **2 541** ц сөт халыктан җыелган һәм сатылган. Мухаммадиевлар һәр ай саен үзвакытында халыктан сөт җыйган өчен акчаларын түләп баралар. Барлыгы **3** млн **499** мең сум акча таратылган. Уртача бер литр сөтнең бәясе **14** сум, димәк һәр литр сатылган сөт гаиләгә өстәмә табыш.

2015 елда иң күп сөт тапшырган хуҗалыклар:

* Шәмсетдинов Котдус – **25 337** л – **349 000** сум
* Сундуков Фәрид – **12 030** л – **163 000** сум
* Шәрипов Минерәхмән- **10 704** л – **145 000** сум
* Гильфанов Зәниф- **10 510** л- **143 000** сум
* Тукманов Илшат- **10 089** л – **137 000** сум.

2015 елда мөгезле- эре терлек ите җитештерү һәм сату буенча **73** баш, **292** ц авырлыктагы маллар сатылган. Авыл җирлегендә шәхси хуҗалыкларда **18** трактор, **10** автомашина, **18** печән чапкыч, **10** печән әйләндерү җайланмасы, **7** печән пресслау машинасы һәм башка күп төрле авыл хуҗалыгы техникалары һәм машиналары булуга карамастан, крестьян-фермер, гаилә фермалары ачып, сөрү җирләре алып ашлык чәчеп, эшкәртүче бер генә хуҗалык шөгелләнә.

2015 елда хөкүмәтебез сыер тоткан хуҗалыкларга **3000** сум, кәҗә асраучы хуҗалыкларга **1000** сум күләмендә дотация акчасын бирде. **124** сыер өчен- **37**2 мең сум, **23** кәҗәгә – **23** мең сум, 4 хуҗалыкка сыер саву аппараты алуга - **24 400** сум, барлыгы –

**419 404** сум субсидия акчасын бирде. Уртача бер шәхси хуҗалыкка - **996** сум туры килә.

Хөрмәтле авылдашлар!

2015 елда да Исәнбай авыл җирлегендә республика программалары нигезендә авыл халкы, яшьләр һәм балалар өчен түбәндәге эшләр башкарылды:

* **2 млн 200 мең** сумлык ветеринар участок пункты төзелеп июнь аенда ачылды.
* Июль аенда урам утларына реконструкция ясап **680** мең сумлык, **45** штук электр энергиясен экономияләүче яктырткычлар Совет, Ленин, Хезмәт, бер өлеш Яшьләр урамына куелды. **500** метр электр үткәргече яңартылды.
* Сентябрь аеның башында балалар һәм авылыбыз яшьләре өчен **2 млн 500 мең** сумлык **2** спорт корылмасы (берсе гимнастик шәһәр), икенчесе волейбол, баскетбол, мини футбол уйный торган мәйданчыклар файдалануга тапшырылды. Бу эшләр өчен авыл халкы, балалар, авылыбыз яшьләре исеменнән, республика, район җитәкчеләренә барысы өчен дә зур рәхмәт белдерәбез.

2015 елның 22 март көнендә районның авыл җирлекләрендә үзарасалым акчасының суммасын билгеләү һәм куллану буенча авыл халкы арасында референдум үткәрелгән иде. Нәтиҗәдә 18 яшьтән узган, авыл җирлеге территориясендә яшәүче, паспорт учетында торучы һәр кешедән **200** сум үзарасалым акчасы җыярга дип тавыш бирдек. 1 группа инвалидлар, студентларга үзарасалым акчасы җыюдан льгота биргәч **652** кешедән **130 400** сум акча җыелды. Дәүләт җыелган сумманы дүртләтә арттырып **521 600** сум акчаны республика бюджетыннан бирде. Үткәрелгән референдум нигезендә халыктан һәм дәүләттән бирелгән акчага **652 000** сумга:

* Җирлекнең торак пунктлары чикләрендә янгын куркынычлыгы буенча беренчел чараларны булдыруга- **400 000** сум акча тотылды.
* Бима елгасы буенда янгын сүндерү машинасы белән су алу өчен **300** метр озынлыкта каты юл салуга- **190 000** сум.
* **1** шт пожар гидранты, **7** шт су колонкасы салуга - **30 000** сум.
* **1** шт пожар су суырту нососы ( мотопомпа)- **27 000** сум.
* Бензин белән эшли торган электр станциясе- **44 180** сум.
* Су колонкаларын урнаштыру өчен **8** шт беседкалар- **108 800** сум алынды.
* Кешеләргә һәм корылмаларга куркыныч янаучы агачларны кисү һәм чистартуга **125 000** сум акча тотылды. Барлыгы **17** топол агачы киселде. Яңадан авыл буенча **18** топол агачын кисү планлаштырыла.
* Урам утларын тоту, яктырту өчен **127 000** сумлык **34** шт электр энергиясен экономияләүче РКУ яктырткычлары декабрь аенда алынды һәм алынган яктырткычлар Октябрь һәм Яр буе урамнарына урнаштырылачак.

Алга табада дәүләттән мондый ярдәмнәр булып торсын һәм без аларның тиешлесен алып, авыл өчен, халык көнкүрешен яхшырту өчен куллансак иде.

2015 елның 25 декабрь көнне Казанда булып узган җирле үзидарәнең съездында Татарстан Президенты Рөстәм Нургали улы Миннеханов бу программаның алга таба да дәвам итүен белдерде.

Исәнбай авыл җирлеге Советының 19 декабрь 2015 елгы карары нигезендә Исәнбай авыл җирлегендә 2016 елның 28 февралендә халыктан үзарасалым акчасын бер кешедән 250 сум күләмендә билгеләү һәм куллану буенча референдум үткәрелә. Референдумда җыелачак акчаны Исәнбай авыл җирлегенең төзеклеген, көнкүрешен яхшырту өчен түбәндәге эшләрне планлаштыра.

* Авыл җирлеге территориясендә юлларны төзек тоту, ремонтлау, кардан чистарту.
* Авыл җирлеге территориясендә су магистральләрен, колонкаларны төзек тоту, ремонтлау, насос, материаллар алу.
* Авыл җирлеге территориясендә чүплекне (свалка) тәртиптә тоту, чүп түгү, контенерлар алу.
* Кешеләргә һәм корылмаларга куркыныч яный торган агачларны кисү (18шт)
* Авыл җирлеге территориясендә урам исемен һәм йорт номерларын яңарту.
* 1941-1945 елгы Бөек Ватан сугышында хәбәрсез югалган, һәлак булган һәм кайтып үлгән авылдашлар истәлегенә куелган обелискларны яңарту, коймаларын тоту.
* Авыл җирлеге территориясендә үзәк урамнарда хуҗасыз йортларның урам як коймаларын тотуга планлаштырыла.

Хөрмәтле авылдашлар!

Үзарасалым акчасын җыюга уңай тавыш биреп, дәүләттән дүрт өлеш арттырып алып, авыл көнкүрешен яхшырту өчен барыбызда үткәреләсе референдумда актив катнашыйк. Бүгенге җыенда әйтеп китәсе килә авылыбызның чисталыгын, матурлыгын, төзеклеген булдыру өчен, һәрбер шәхси хуҗалык, учреждение-предприятие җитәкчесе, хезмәткәрләре, шәхси эшмәкәрләр үзләренең өлешен кертергә тиеш. Алдагы еллардагыча, язгы айларда авыл җирлеге, республика, район буенча билгеләнгән чисталык ике айлыгында катнаштылар: йорт каршыларында, оешма территорияләрендә, урамнардагы чүп- үләннәрне чабу, урамнардагы, юл буйларындагы чүпләрне җыю, урамда йорт каршыларында торырга тиеш булмаган артык әйберләрне, төзелеш материалларын рәтләп кую кебек эшләр башкарылды. Урамнардагы, Исәнбай авыл территориясендәге баганаларның төпләре агартылды.

Авыл кирпич заводы янындагы чүплек территориясе бульдозер ДТ -75 тракторы белән даими эттерелеп, чистартылып торыла.

Авыл җирлеге башкарма комитеты ел дәвамында урамнарны электр лампалары белән яктырту, халыкны су белән тәэмин итү, су магистральләрен һәрвакыт карап, ремонтлап тору, урам юлларын ремонтлау, төзекләндерү, кыш көне урам юлларын, тыкрыкларны кардан чистарту, һәр елны Бима елгасын буып өстәмә су чыганагы булдыру, халык ихтыяҗларын канәгатьләндерү юнәлешендә эшләр алып барылды һәм 2016 елда да бу эшләрне башкарырга планлаштырабыз.

Хөрмәтле авылдашлар!

Авыл җирлеге территориясендә ике җитештерү предприятиесе, **12** учреждение-предприятиеләр, **4** шәхси эшмәкәр бар.

Җаваплылыгы чикләнгән Нәврүз һәм “Агро-Кама” оешмасының Исәнбай бүлекчәсендә **86** эшче хезмәткәр эшли. Исәнбай бүлекчәсе игенчеләре 2015 елда -**37 792** ц, гектарыннан **20** ц иген уңышы җыеп алдылар. Кышлату чорына җитәрлек күләмдә сенаж – **2270** т, силос -**2076** т, печән -**948** т, салам – **666** т терлек азыгы хәзерләделәр. Бүгенге көндә **600** башка якын мөгезле- эре терлек, шулардан **195** баш савым сыерлары бар. 2015 елда **8336** ц сөт савылды, бер сыерга **4 000** литрга якын. **350** ц ит җитештерелде һәм сатылды. Сөт һәм ит сатудан **18** млн. **693** мең сум акча кассага кергән. Алга таба терлекчеләргә һәм белгечләргә, алдагы елларда малларның баш санын киметмәү өчен, җаваплылык сизеп, тырыш хезмәт куеп, сөт җитештерүдә уңышлы эшләүләре кирәк. Бүгенге көндә Исәнбай бүлекчәсенең механизаторлары, белгечләре язгы-кыр эшләренә тракторларны, машина һәм тагылмалы авыл хуҗалыгы техникаларын ремонтлау һәм язгы-кыр эшләрен кыска срокларда, үзвакытында башкарып чыгу бурычы тора. 2015 елда Агро-Кама җитәкчелеге авыл халкының пай җирләрен арендалаган өчен ашлык бирде. Моның өчен авыл халкы исеменнән Агро-Кама җитәкчелегенә рәхмәт белдерәсе килә. Ә 2014 елда ашлык пайларын алмаган хуҗалыкларга өстәмә шушы көннәрдә биреләчәк.

Исәнбай кирпич заводында даими **20** якын эшче, сезон вакытында **60** артык эшче хезмәт куя. 2015 елда **3** млн артык кирпич җитештерелде. Аларның җитештерелгән кирпичләрен Әгерҗе шәһәре, районнардан, авыллардан һәм башка шәһәргә алып китәләр. Соңгы көз айларында кирпич сату нык кимеде. Бүгенге көндә кирпич заводы эшчеләре яңа сезонга ремонт, реконструкция, урман кисү, агач материаллары хәзерләү белән шөгелләнәләр.

Узган 2015 елда Республиканың мәгариф министрлыгы һәм район мәгариф бүлеге карары нигезендә, Исәнбай гомуми белем бирү мәктәбе һәм Исәнбай балалар бакчасын бергә кушып бер җитәкчелек кулы астында эшлиләр. Исәнбай урта гомуми белем бирү мәктәбендә **88** укучы белем ала. Аларга **14** укытучы белем бирә, барлык фәннәр буенча белгечләр укыта. 2015 елның беренче ярты уку еллыгын 100 % өлгереш, 54 % сыйфат белән йомгакладылар. Бүгенге көндә мәктәбебезне тәмамлагаг **30** укучы югары һәм махсус белем бирү йортларында укуларын дәвам итәләр. Мәктәбебез укучылары оештырылган район һәм республика олимпиадаларында, класстан тыш эшләр үзәге оештырылган бәйгеләрдә алдынгы урыннарны яулыйлар. Һәрвакыт спорт ярышларында бигрәктә татар- башкорт көрәше, баскетбол, волейбол ярышларында призлы урыннарны алалар.

Исәнбай авыл җирлеге территориясендә балалар бакчасына йөрердәй **30** бала бар. Шуларның **20** се балалар бакчасына йөри, алдагы елларда да балалар саны шулай сакланачак. Балалар бакчасы тәрбияче кадрлар белән тәэмин ителгән. Балалар бакчасы ачылганга **33** елдан артык вакыт үткән, балалар бакчасына бер тапкырда капиталь ремонт ясалмады. Бүгенге көндә балалар бакчасының тәрәзә- ишекләренә пластик тәрәзәләргә алыштырасы, сантехника һәм канализацияләренә ремонт ясау кирәк, ләкин бу эшләр финанс кыенлыкларына терәлеп, һәр ел саен кичектерелеп килә.

Исәнбай амбулаториясе тугызбуй зонасындагы **9** авыл халкына медицина хезмәте күрсәтә. Амбулатория кадрлар белән тәэмин ителгән. Бүгенге көндә амбулаториянең медицина хезмәткәрләре яхшы, җылы, бөтен уңайлыклары булган бинада халыкка медицина ярдәме күрсәтәләр. Амбулаториядә, стомотология, клиник лаборатория, процедурный, физ кабинет һәм башка кабинетлар, көндә 5 койка көндезге стационар эшли. Амбулаториядә эшләүче медицина хезмәткәрләре урын өстендә ятучы авыруга, инвалидларның һәм мөрәҗәгать итүчеләрнең хәлен җиңеләйтү өчен тырышлыкларын куялар, вакытында медицина процедуралары үткәрәләр.

Исәнбай мәдәният йорты халыкка тиешле югарылыкта мәдәни хезмәт күрсәтү, яшьләр белән эшләү, яшь талантларны барлау, төрле кичәләр, традицион бәйрәмнәрне күңелле, авылыбыз халкының күңеленә кереп калырдай итеп үткәрүне максат итеп эшлиләр. Авылыбызның мәдәният йортын соңгы елларда һәрвакыт отчет җыелышларында капиталь ремонт эшләре башкарырга кирәк дип әйтелсәдә, финанс кыенлыклары, акча булмау сәбәпле тукталынып калына.

Бүгенге җыелышта район башлыгы Макаров Валерий Владимирович катнашуыннан файдаланып, алдагы 2017 елга мәдәният йорты һәм балалар бакчасы биналарына республиканың капиталь ремонт программасына кертүне, шулай ук республика программасына авылыбызның Яшьләр урамына щебенкалы юл салуда булышлык итүне сорыйсы килә.

Исәнбай авыл китапханәсе 2015 ел дәвамында айлык һәм еллык планнарга нигезләнеп эш алып барды. Ел барышында китапханәдә системалы рәвештә актуаль темаларга күргәзмәләр ясалды, яңа кайткан китапларга күзәтүләр, балалар белән төрле әдәби чаралар оештырылды.

Авылда халыкка хезмәт күрсәтүче ваклап-сату предприятиесе эшләп тора. 2015 елда Исәнбай сәүдә предприятиесенең товар әйләнеше **3** млн **100** мең сум тәшкил итә. Уңышлы гына халыкка сәүдә хезмәте күрсәтүче Нурмехаметов Шәйхенур, Симаков Раил, Самсонова Йолдыз шәхси кибетләре һәм пекарнясы хезмәт күрсәтәләр. Кибетләргә товар халык соравы буенча кайтарыла. Кирәкле азык-төлек товарлары, яшелчә, җиләк-җимеш, концелярия, бүләкләр, электр җиһазлары, һәрчак күк төрле ассортиментта. Шулай ук кибетләр халыкның соравы буенча көнкүреш техникасы, мебель һәм сезон вакытында төзелеш материаллары товарлары алып кайталар. Һәр елны авылыбызның шәхси эшмәкәрләре төрле бәйрәмнәр үткәргәндә: Сабан туе, Яңа ел, Корбан бәйрәме, 9 май җиңү көне, өлкәннәр көннәрен уздырганда, аларга мөрәҗәгать итәбез һәм алар бик теләп матди ярдәм булышлык күрсәтәләр.

Бүгенге җыеннан файдаланып, бәйрәмнәр, кичәләр үткәргәндә булышлык күрсәткәннәре өчен барыбыз исеменнән, шәхси эшмәкәрләргә зур рәхмәтебезне белдерәсе килә.

Авылыбызның элемтә бүлекчәсенә йомышы төшмәгән кеше юктыр. Көне буе аннан халык өзелми. Элемтә бүлеге аша ай саен **331** пенсионерга үзвакытында ай саен өзлексез **2** млн **500** мең сумга якын пенсия акчасы таратыла. Элемтә бүлеге аша ел дәвамында **30** млн 346 мең сумнан артык пенсия, уртача бер пенсионерга **10 539** сум һәм **400** кешегә **200** мең сумнан артык пособие, субсидия бирелә. Утка- газга, телефонга түләү, спутник антенналарына, кәрәзле телефон, ГИБДД штрафлары, балалар бакчасына түләүләр, банклардан алган кредитларны түләү мөмкинлекләре тудырылган. 20 төр журнал, 51 артык төрле- газеталар халыкка яздырылып, үзвакытында авыл халкына таратыла.

Авыл халкына хезмәт күрсәтүче саклык бүлекчәсе атнага бер тапкыр эшли. ул 2540 вкладчикка хезмәт күрсәтә, 20 артык пенсионерга пенсия акчасы, “Нәүрүз” һәм “Агро-Кама” хезмәткәрләренең хезмәт хакларын бирә. Саклык бүлекчәсендә банкларга кредитлар һәм коммуналь хезмәтләргә түләүләр башкарыла.

Исәнбай авыл җирлегендә 11 кешедән торган янгын саклау бүлекчәсе, МЧС хезмәткәрләре ел әйләнәсе Красный бор, тугызбуй зонасындагы авылларны ут-күзләрдән, төрле бәла-казалардан саклау эшләре, республика, район юлларында төрле авариягә юлыгучыларга булышлык күрсәтү эшләре белән шөгелләнәләр. Авылыбыз, районыбыз өчен кирәк булган МЧС хезмәткәрләре, һәрвакыт уяу булсыннар, имин генә безнең тынычлыгыбызны саклап, ел дәвамында хезмәт итсеннәр.

Хөрмәтле авылдашлар!

Алда әйтеп киткәнемчә, 2015 елның 28 февраль көнендә районда, авыл җирлекләрендә халыктан үзарасалым акчасы билгеләү һәм җыелган акчаны куллану буенча референдум үткәрелә. Шулай ук агымдагы 2016 елның сентябрь аенда Россия Дәүләт Думасына депутатлар сайлау уздырылачак. Алда үтәчәк референдумда һәм Россия Дәүләт думасына депутатлар сайлауларында барыбызда актив катнашыйк.

Шуның белән отчет доклады тәмам. Әлбәттә, докладта гына авылыбызның тормышындагы һәр нечкәлекне, һәр әйтеләсе, эшләнәсе эшкә тукталып китеп булмый. Шуңа күрә үзегезнең чыгышларыгызда тулыландырырсыз, үз тәкъдимнәрегезне әйтерсез дип ышанып калам.

Игътибарыгыз өчен зур рәхмәт!!!!!!!!!!!!!!!!!!!!!!!!